સ્ટાર્ટ ઈન્ડિયા સંસ્થાની સ્થાપના ચિત્રકાર/કલાકાર, ડિઝાઈનર, ફોટોગ્રાફર, ફિલ્મનિર્માતાઓની પાંચ-સભ્યોની એક ટીમે કરી હતી. ધીમે ધીમે આ ગ્રુપ વિશાળ બનતું ગયું અને એ અત્યાર સુધીમાં મુંબઈ ઉપરાંત દિલ્હી, બેંગલુરુ, હૈદરાબાદ સહિત છ શહેરોમાં આર્ટ એક્ઝિબિશન યોજી ચૂક્યું છે. સ્થાનિક લેન્ડમાર્ક ગણાતા, પરંતુ બહુમતી શહેરીજનો વાકેફ ન હોય એવા શહેરી વિસ્તારો પ્રત્યે લોકોને આકર્ષિત કરવા અને એ વિસ્તારો પ્રતિ લોકોની નજરમાં પરિવર્તન લાવવા માટે વિસ્તારને કળાત્મક સ્વરૂપ આપવા માટે સ્ટાર્ટ ઈન્ડિયા દરેક કાર્યક્રમ વખતે દેશ-વિદેશમાંથી આર્ટિસ્ટ્સને આમંત્રિત કરે છે. સસૂન ડોક આર્ટ પ્રોજેક્ટ માટે પણ ૩૧ આર્ટિસ્ટ્સને આમંત્રણ આપવામાં આવ્યું છે.